ความผิดปกติที่เกิดกับเต้านมด้วยการดูมีอะไรบ้าง
ในการตรวจเต้านมด้วยการดูด้วยตนเองนั้นจะต้องเปลือยร่างหน้ากระจกเงา พร้อมกับสังเกตความเปลี่ยนแปลงเมื่อมีการปล่อยแขนทั้งสองข้างห้อยลำตัว ชูแขนทั้งสองข้างขึ้นเหนือศีรษะ และท้าวสะเอวและเกร็งกล้ามเนื้อที่หน้าอก โดยพิจารณาดูขนาด ผิวหนัง หัวนมและฐานหัวนมที่อาจพบความผิดปกติต่างๆ ดังนี้

1. นมแตกพาน ในวัยรุ่น ถือว่าเป็นสิ่งปกติ ถ้าพบหัวนมโตขึ้นและเป็นไตแข็ง (คลำได้เป็นก้อนใต้หัวนม) ในผู้ชายที่อายุพ้นวัยรุ่นแล้วจะทำให้คิดถึงสิ่งผิดปกติต่าง ๆ เช่นกินยาวิตามินที่มีฮอร์โมนเพศหญิงผสมอยู่ (วิตามินหลายชนิดในท้องตลาดมีฮอร์โมนเพศผสมอยู่) กินยาบางชนิดที่ทำให้นมแตกพานได้ เป็นโรคตับแข็ง เป็นมะเร็งบางชนิด เป็นต้น

2. เต้านม 2 ข้างไม่เท่ากัน โดยทั่วไป เต้านม 2 ข้างไม่จำเป็นต้องเท่ากัน แต่ถ้าขนาดใหญ่หรือเล็กต่างกันมาก ก็อาจจะทำให้จึกถึงเนื้องอก มะเร็ง หรือมีสิ่งผิดปกติในเต้านมข้างหนึ่งได้

3. ระดับของหัวนม ในท่านั่งหรือยืน โดยปกติหัวนมจะอยู่ในระดับเดียวกัน ถ้าอยู่ผิดระดับกันมากนักให้สงสัยว่าอาจมีความผิดปกติ (ต้องตรวจด้วยคลำอีกครั้งหนึ่งว่า มีก้อนหรือมีความผิดปกติในเต้านมข้างใดข้างหนึ่งหรือไม่)

4. รอยนูน (รอยโป่ง) หรือรอยบุ๋ม ที่เต้านม ในท่านั่งห้อยแขนหรือนั่งยกแขนทั้งสองขึ้นเหนือศีรษะ ถ้าเห็นรอยนูน (รอยโป่ง) หรือรอยบุ๋ม ผิดปกติที่เต้านมข้างใดข้างหนึ่ง (ต้องตรวจด้วยการคลำอีกครั้งหนึ่งว่า มีก้อนหรือมีความผิดปกติในเต้านมข้างใดข้างหนึ่งหรือไม่)

5. ความเปลี่ยนแปลงของผิวหนังบริเวณหัวนมหรือเต้านม ก็จะทำให้นึกถึงโรคผิวหนัง (ซึ่งจะคล้ายคลึงกับโรคผิวหนังในบริเวณอื่น) หรือทำให้นึกถึงมะเร็งของเต้านม (ดูรูปที่ 5-6 การเปลี่ยนแปลงของผิวหนังบริเวณหัวนมและเต้านม ที่ทำให้นึกถึงมะเร็งของเต้านม) การตรวจทรวงอกที่ละเอียดมาก จะต้องรวมถึงการตรวจทั้งด้านหน้า ด้านหลัง ด้านข้าง รวมทั้งรักแร้ ด้านบน (เช่น ไหล่ ไหปลาร้า) และด้านล่าง (เช่นยอดอก ชายโครง) ด้วย
นรีเวชวิทยา (นรีเวชวิทยา) - Gynecology,ศัลยศาสตร์ (ศัลยศาสตร์) - Surgery